මානව සම්පත් සේවා නියුක්තිය උපරිමයෙන් භාවිතා කිරීම පිළිබඳ සකස් කර ඇති ප්‍රතිපත්තිය ක්‍රියාත්මක කිරීමට ප්‍රධාන සැලැස්මක් රජය සම්පාදනය කර ඇත.ජාතික ශ්‍රම බළකාය ප්‍රමාණාත්මක හා ගුණාත්මක වශයෙන් සංවර්ධනයට ඉවහල්වන ක්‍රමෝපායන් වශයෙන් සකස්කර ඇති මේ සැලැස්ම ක්‍රියාත්මක කිරීම සඳහා අවශ්‍ය උපදෙස් ජනාධිපති ලේකම් ලලිත් වීරතුංග මහතා මේවනවිට සියලුම අමාත්‍යාංශ ලේකම්වරුන්, පළාත් ප්‍රධාන ලේකම්වරුන්, දෙපාර්තුමේන්තු ප්‍රධානින්, රාජ්‍ය සංස්ථා හා ව්‍යවස්ථාපිත මණ්ඩලවල ප්‍රධානීන් වෙත ලබා දී තිබේ.ශ්‍රී ලංකාවේ මානව සම්පත් සංවර්ධනය අරමුණුකර ගනිමින් අධ්‍යාපනය, වෘත්තීය පුහුණුව, සෞඛ්‍ය, ක්‍රීඩා, කාන්තා හා ළමා කටයුතු, හා සමාජ සංවර්ධනයට ඉවහල්වන ක්‍රමෝපායන් සම්පාදනය කිරීම හා ක්‍රියාත්මක කිරීම ලෙස මානව සම්පත් ජ්‍යෙෂ්ඨ ඇමැති ඩිව් ගුණසේකර මහතා වෙත පැවරී ඇති බලතල අනුව මේ සැලැස්ම සකස්කර ඇත.මෙම ප්‍රතිපත්තිය ගොඩනඟා ඇත්තේ මහින්ද චින්තන ප්‍රතිපත්තියේ සඳහන් නව ශ්‍රී ලංකාවක් කරා දස අවුරුදු දැක්ම සංවර්ධන රාමුව සහ මහින්ද චින්තන ඉදිරි දැක්ම මතය.